ছেলে তখন বিদেশে যাওয়ার তোড়জোড়ে ব্যস্ত। বাজার সেরে ফিরছেন পথে দেখা বন্ধুপ্রবর অমিয়র সাথে। তবে পুরনো বন্ধুর সাথে থাকা এক লাবণ্যময়ী তরুণী মনটা কেড়েছিল বেশী। ভারি সুন্দর মুখ চোখ, লক্ষ্মী প্রতিমাটি। জিজ্ঞাসা করে জানলেন অমিয়র একমাত্র কন্যা। স্ত্রী বিয়োগের পর ভাড়া বাড়ি ছেড়ে এ অঞ্চলে নতুন ফ্ল্যাট কিনেছেন অমিয়। এখন স্থানীয় ব্যাঙ্কে অ্যাকাউণ্ট খুলতে চলেছেন বাবা-মেয়েতে। মেয়ের নাম জানলেন — প্রতিমা। বিশ্ববিদ্যালয়ে হিউম্যান রিলেশানস্ নিয়ে পড়াশোনা করছে। বাঃ বাঃ, রূপে লক্ষ্মী গুণে সরস্বতী! এমন চিন্ময়ী মা’কে যদি ঘরে তোলা যেত! হুঃ, সে স্বপ্নের কলিতে তো কবেই কাঁচি চালিয়ে দিয়েছে হতভাগা ছেলে। আনমনে দীর্ঘশ্বাস ফেলেন পরেশবাবু।